Предложение за РЕГЛАМЕНТ НА СЪВЕТА относно съвместното предприятие „Чисто небе 2“ /* COM/2013/0505 final - 2013/0244 (NLE) */





ОБЯСНИТЕЛЕН МЕМОРАНДУМ 1. КОНТЕКСТ НА ПРЕДЛОЖЕНИЕТО 1.1. Общ контекст Съгласно стратегията „Европа 2020“ ЕС поема ангажимента за намаляване на всички емисии на парникови газове с 20 % до 2020 г. В Бялата книга за транспорта, озаглавена „Пътна карта за постигането на Единно европейско транспортно пространство — към конкурентоспособна транспортна система с ефективно използване на ресурсите“, се отчита, че транспортът причинява голяма част от емисиите на парникови газове (около 20 %) и поради това се предлага намаляване на емисиите на парникови газове от транспорта с 60 % между 1990 г. и 2050 г. В „Европа 2020“ се призовава също така за „Съюз за иновации“, който да преодолее обществените предизвикателства, пред които сме изправени, а в предложението за „Хоризонт 2020“ е включен като приоритет „Интелигентен, екологосъобразен и интегриран транспорт“, една от чиито цели е да се осигури ресурсно ефективен транспорт, съобразен с околната среда, и водещи позиции на европейския производствен сектор за транспортна техника. Накрая, в „Европа 2020“ се настоява и за действия в областта на устойчивото развитие и се насърчава изграждането на по-екологична и конкурентоспособна икономика, използваща по-ефективно ресурсите. В същото време сегашната икономическа и финансова криза в Европа изисква смели мерки за постигане на стабилен и устойчив растеж. Една от основните цели на „Хоризонт 2020“ — рамковата програма за научни изследвания и иновации през периода 2014—2020 г., е да се укрепи европейската промишленост чрез действия за подкрепа на научноизследователската дейност и иновациите в широк спектър от промишлени сектори. По-специално в нея се предвижда създаването на публично-частни партньорства, които ще допринесат за посрещането на някои от ключовите предизвикателства, пред които е изправена Европа. Като отчете променящите се предизвикателства пред сектора на въздухоплаването, група на високо равнище за изследвания в тази област изготви през 2011 г. нова визия за сектора в Европа, озаглавена „Flightpath 2050“, която следва целите на „Европа 2020“ и на Бялата книга за транспорта. С нея се поставят амбициозни цели за намаляване до 2050 г. на въздействието върху околната среда чрез изпълнението на нова стратегическа програма за научни изследвания и иновации на технологичната платформа на ACARE (Консултативния съвет за въздухоплавателни изследвания в Европа ) и се планира насочване и подпомагане на бъдещите действия по програми за публично и частно финансиране съгласно обща пътна карта за цяла Европа. „Чисто небе“ допринася за постигането на тази цел в Европа чрез авангардни научни изследвания и широкомащабни демонстрационни дейности по екологосъобразни технологии за въздушния транспорт в перспектива до 2050 г. съгласно установената стратегическа програма за научни изследвания и с участието на всички заинтересовани страни от публичния и частния сектор. Настоящото ново предложение се отнася за съвместно предприятие в областта на въздухоплаването. То отчасти използва и доразвива резултатите, получени по предишната съвместна технологична инициатива „Чисто небе“ в тази област, предприета през 2008 г. по Седмата рамкова програма (7РП), като отчасти се разработват нови технологии и научноизследователски направления. Настоящото предложение е в съответствие със съобщението на Комисията „Публично-частните партньорства в „Хоризонт 2020“: мощен инструмент за напредък в областта на иновациите и растежа в Европа“. 1.2. Причини и цели за съвместно предприятие в областта на въздухоплаването Днес европейският въздухоплавателен сектор спада към водещите в света по обем на продукцията, заетостта и износа, като генерира годишен оборот в размер над 100 млрд. евро и осигурява работа на около 750 000 човека. Същевременно на въздушния транспорт се дължат около 7 % от всички емисии на транспортния сектор и около 2 % от общите емисии на CO2. Ако не се предприемат мерки, прогнозираното нарастване на въздушното движение ще доведе до значително увеличение на емисиите, ако не се предприемат мерки, така че е наложително драстично да се намали въздействието на въздушния транспорт върху околната среда, за да постигне Европа целите на пакета от законодателни актове в областта на климата и енергетиката. Въпреки водещите си позиции понастоящем, европейската въздухоплавателна промишленост се сблъсква все по-често със силна и публично подкрепяна международна конкуренция от традиционни или нови конкуренти. Бъдещата международна конкурентоспособност на сектора и следователно неговият принос за справяне с обществени предизвикателства по отношение на предоставянето на услуги, икономическите показатели и създаването на работни места ще зависят от екологичните показатели и горивната ефективност на използваните технологии. С цел да запази водещите си позиции в света въздухоплавателната промишленост на ЕС следва да разработва новаторски технологии за ефективно използване на горивото и да предоставя конкурентоспособни и висококачествени продукти чрез общоевропейска програма за НИРД, която обхваща всички участници във веригата на доставки и ноу-хау. Подобряването на екологичните показатели на въздухоплавателните технологии е много сложен и скъпоструващ процес, за който се налага да се заделят ресурси в дългосрочен план. Поради размера на разходите и рисковете частните дружества имат трудности в мобилизирането на човешките и финансовите ресурси, които са необходими за разработването на радикални и рисковани технологични иновации за бъдещите въздухоплавателни средства. Неефективността на пазара и въздействието върху други области на икономиката налагат публичната намеса в подкрепа на прехода между предконкурентната НИРД и оползотворяването на резултатите, водещо до продаваеми продукти. Въздухоплавателният сектор е с глобален характер и отделните държави не разполагат с необходимите технически компетенции. Снабдителната верига за техника и ноу-хау е силно разклонена и се характеризира с постоянно преразпределение на компетенциите от основни „въздухоплавателни държави“ към „невъздухоплавателни държави“, които обаче разполагат с високи технически постижения от съществено значение за динамиката на цялата снабдителна верига. Предлага се новата програма „Чисто небе“ да бъде изпълнена чрез продължаване и доразвиване на дейността на съвместното предприятие „Чисто небе“ с цел да се подобри въздействието на европейските въздухоплавателни технологии върху околната среда и да се осигури бъдещата международна конкурентоспособност на европейската въздухоплавателна промишленост. Предложената инициатива цели: 1. Да допринесе за завършването на научноизследователските дейности, започнати съгласно Регламент (ЕО) № 71/2008, и за изпълнението на Регламент (ЕС) № .../2013 на Европейския парламент и на Съвета от ... 2013 г. за установяване на рамковата програма „Хоризонт 2020“, и по-специално по предизвикателството „Интелигентен, екологосъобразен и интегриран транспорт“ от стълба „Обществени предизвикателства“ съгласно Решение (ЕС) № .../2013/ЕС [на Съвета от ... 2013 г. за установяване на специфичната програма „Хоризонт 2020“]. 2. Да допринесе за постигането на целите на съвместната технологична инициатива „Чисто небе 2“ и по-специално да бъдат интегрирани, демонстрирани и утвърдени технологии, способни да: а) повишат горивната ефективност на въздухоплавателните средства, като по този начин емисиите на CO2 се намалят с 20 до 30 % в сравнение с въздухоплавателни средства на съвременно техническо равнище, влизащи в експлоатация от 2014 г. нататък; б) намалят с 20 до 30 % емисиите на NOx и шумовите емисии на въздухоплавателните средства в сравнение с въздухоплавателни средства на съвременно техническо равнище, влизащи в експлоатация от 2014 г. нататък. Постигането на тези цели ще бъде от полза за цяла Европа. Ползите за околната среда са транснационални по своята същност и въздействието на растежа в сектора върху други области на икономиката ще засегне цялата обслужваща част на сектора на въздушния транспорт (авиокомпании, летища). 1.3. Използване на натрупания опит Настоящото предложение се основава на постиженията на сегашната СТИ по 7РП. Съвместното предприятие „Чисто небе“ бе създадено през 2007 г. в отговор на необходимостта да се ограничи въздействието на нарастващото въздушно движение върху околната среда и с цел да се намалят емисиите от въздухоплавателните средства. Неговата програма за научни изследвания е съсредоточена върху тези цели със срок за изпълнение 2017 г. „Чисто небе“ успя да привлече за широко и масово участие всички основни заинтересовани страни, включително голям брой МСП. Програмата „Чисто небе“ обединява усилията в редица технологични области на 12 водещи членове (11 големи промишлени предприятия и една научноизследователска организация), 74 асоциирани членове и над 450 партньори, които се стремят да постигнат целите за опазване на околната среда, както и да демонстрират и утвърдят изискваните технологични иновации в рамките на съвместно определена програма. Още от създаването си съвместното предприятие „Чисто небе“ успешно подпомага постигането на стратегическите цели за опазване на околната среда, което се потвърждава от междинната оценка на програмата. То вече започна кампанията си за демонстрационни системи, които да проверят технологичната приложимост на резултатите от научните изследвания на ниво подсистема, и оценката на първоначалните резултати показва, че нейните цели за опазване на околната среда ще бъдат постигнати. След началната фаза правната, финансовата и управленската рамки показаха своята ефективност и съответствие с оперативните потребности. В първата междинна оценка, извършена през 2010 г., се отчитат предимствата на съвместното предприятие и се отправят редица препоръки относно управлението и по технически проблеми, по които се работи, и това проправи пътя към инфраструктурата на „подобрено съвместно предприятие (СП)“, за което се отнася предложението. 2. РЕЗУЛТАТИ ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО Предложеният регламент беше подложен от Комисията на оценка на въздействието, която е приложена към предложението. При оценката на въздействието са анализирани различни варианти за осъществяване на публично-частно партньорство, като се отчита необходимостта от нови технологии, за чието внедряване да има готовност в момента, в който започне подновяването на въздушния флот вследствие на пазарните условия в света. В оценката на въздействието се заключава, че вариантът с подобрено СП, който е съобразен с поуките от дейността на сегашното предприятие „Чисто небе“, представлява най-добрият подход за постигане на заявените цели на програмата за НИРД. Тя бе допълнена от редица успоредно проведени консултации, констатациите от които са добавени към документа за оценката на въздействието. Между юли и октомври 2012 г. бе проведена обществена консултация, която даде отговори на редица въпроси — по-специално относно обхвата и най-подходящата структура, за да се оптимизира изпълнението на техническите цели: в 95 % от отговорите се посочва, че е уместно в рамките на „Хоризонт 2020“ да се създаде публично-частно партньорство в областта на въздухоплаването. Повечето участници (89 %) са съгласни или категорично подкрепят, че ПЧП за научни изследвания в областта на въздухоплаването следва да се съсредоточи върху широкомащабната демонстрация на перспективни нови технологии. Освен това в повечето отговори (41 % изразяват съгласие, а 33 % — категорично съгласие) се подкрепя създаването на специална правна структура с подобрено управление и опростена регулаторна рамка. Предложението за „Чисто небе 2“ бе представено на заинтересованите страни от въздухоплавателната общност на въздушната демонстрация в Берлин (Berlin Air Show) през септември 2012 г. Въздухоплавателният сектор като цяло подкрепи отрано подхода за разширяване на инициативата „Чисто небе“ за включване на нова работна програма, при която ще се използват резултатите от сегашната програма и ще се обхванат нови технологични области. През юни 2012 г. Комисията създаде независима експертна група. Тя даде експертно становище относно съдържанието и значението на новата програма „Чисто небе“ и оцени различните сценарии за бъдещото развитие. Нейното становище беше много положително по отношение на подобрения подход на СТИ. От националните правителства и заинтересовани групи/асоциации бе поискано конкретно да представят своята позиция относно създаването на „Чисто небе 2“ под формата на ПЧП. Във всички документи за изразяване на позиция бе изказана силна подкрепа за инициативата и за варианта с подобрената СТИ. 3. ПРАВНИ ЕЛЕМЕНТИ НА ПРЕДЛОЖЕНИЕТО · Обобщение на предложеното действие Предложението се състои от регламент на Съвета относно съвместното предприятие „Чисто небе 2“. Съвместното предприятие „Чисто небе 2“ беше създадено първоначално с Регламент (ЕО) № 71/2008 на Съвета от 20 декември 2007 г., който следва да бъде отменен, считано от 1 януари 2014 г. · Правно основание Правното основание на предложението е член 187 от Договора за функционирането на Европейския съюз. Ще се прилагат правилата за участие и разпространение на резултатите в „Хоризонт 2020“. Предвид специфичните оперативни потребности на инициативата обаче е необходима дерогация от тези правила. Независимо от това специфичната дерогация не е включена на този етап в настоящото предложение, за да не повлияе на междуинституционалните обсъждания относно подходящото правно основание/процедурни правила за нейното приемане, които все още не са установени в контекста на законодателната работа по предложението на Комисията за регламент на Европейския парламент и на Съвета за определяне на правила за участие и разпространение на резултатите в „Хоризонт 2020“ (COM(2011)0810 – 2011/0399 (процедура за съвместно вземане на решение). В зависимост от изхода от посочените обсъждания специфичната дерогация ще бъде въведена на по-късен етап. С цел привличането на МСП, университети и нови участници в европейските научноизследователски програми, както и за разширяване на веригите за снабдяване и ноу-хау, като същевременно се даде възможност за тесни контакти и сътрудничество между малките субекти и големите интегратори, в дерогацията ще бъде посочено, че минималното условие за участие в отправените от съвместното предприятие „Чисто небе 2“ покани за представяне на предложения ще бъде в тях систематично да участва един правен субект, установен в държава членка или асоциирана държава. · Субсидиарност и пропорционалност Целите на предложението не могат да бъдат постигнати в достатъчна степен чрез национални програми поради мащаба на начинанието, който превишава възможностите за самостоятелно действие на която и да е държава членка. Съществуват значителни разлики между националните програми. Тяхната разпокъсаност и в някои случаи припокриване налагат по-ефективно действие на равнището на Европейския съюз. Обединяването и координирането на усилията за научноизследователска и развойна дейност на равнището на ЕС повишават шансовете за успех предвид наднационалния характер на инфраструктурата и технологиите, които следва да се разработят, а също така и поради нуждата да се постигне критична маса от ресурси. Участието на Европейския съюз ще спомогне за рационализирането на научноизследователските програми и ще гарантира оперативна съвместимост на разработените системи не само чрез общи преднормативни изследвания, които да подпомогнат изготвянето на стандарти, но и чрез фактическата стандартизация в резултат на тясното сътрудничество в научните изследвания и наднационалните демонстрационни проекти. Тази стандартизация ще разкрие по-голям пазар и ще стимулира конкуренцията. Обхватът на предложението следва да насърчи отделните държави да предприемат допълващи инициативи на национално равнище, спомагащи за укрепването на Европейското научноизследователско пространство. Целта на СТИ е да мобилизира тези национални и регионални програми, за да се извлече максимална полза от общите усилия. В съответствие с принципа на пропорционалност разпоредбите на настоящия регламент не надхвърлят необходимото за постигането на неговите цели. · Избор на инструмент Предлаган инструмент: регламент. Други средства не биха били подходящи поради следната причина: създаването на предприятие, в което участва Съюза, изисква регламент на Съвета. 4. ОТРАЖЕНИЕ ВЪРХУ БЮДЖЕТА В законодателната финансова обосновка, представена заедно с настоящия регламент, се определя индикативната стойност на отражението върху бюджета. Максималният размер на вноската на ЕС (включително вноската от ЕАСТ) е 1,8 млрд. евро[1] по текущи цени. Тази вноска ще бъде направена по предизвикателството „Интелигентен, екологосъобразен и интегриран транспорт“ от стълба „Обществени предизвикателства“ от пакета на ГД „Научни изследвания и иновации“ като част от изпълнението на „Хоризонт 2020“ — рамковата програма за научни изследвания и иновации. Максималният размер на вноската на Съюза за административни разходи е 1760 млн. евро. Максималният размер на вноската на Съюза за текущи разходи е 40 млн. евро. 2013/0244 (NLE) Предложение за РЕГЛАМЕНТ НА СЪВЕТА относно съвместното предприятие „Чисто небе 2“ (текст от значение за ЕИП) СЪВЕТЪТ НА ЕВРОПЕЙСКИЯ СЪЮЗ, като взе предвид Договора за функционирането на Европейския съюз, и по-специално член 187 и член 188, първа алинея от него, като взе предвид предложението на Европейската комисия, като взе предвид становището на Европейския парламент[2], като взе предвид становището на Европейския икономически и социален комитет[3], като има предвид, че: (1) Публично-частни партньорства под формата на съвместни технологични инициативи бяха предвидени първоначално в Решение № 1982/2006/EO на Европейския парламент и на Съвета от 18 декември 2006 г. относно Седмата рамкова програма на Европейската общност за научни изследвания, технологично развитие и демонстрационни дейности (2007—2013 г.)[4]. (2) В Решение 2006/971/ЕО на Съвета от 19 декември 2006 г. относно специфичната програма „Сътрудничество“ в изпълнение на Седмата рамкова програма на Европейската общност за научни изследвания, технологично развитие и демонстрационни дейности (2007—2013 г.)[5] бяха посочени конкретни публично-частни партньорства, които да бъдат подкрепени, включително публично-частно партньорство в специфичната област на съвместната технологична инициатива „Чисто небе“. (3) В стратегията „Европа 2020“[6] се подчертава необходимостта от създаване на благоприятни условия за инвестиране в знания и иновации с цел постигане на интелигентен, устойчив и приобщаващ растеж в Съюза. Тази стратегия бе подкрепена както от Европейския парламент, така и от Съвета. (4) Регламент (ЕС) №.../2013 на Европейския парламент и на Съвета от ... 2013 г. за установяване на „Хоризонт 2020“ — рамковата програма за научни изследвания и иновации (2014—2020 г.)[7] има за цел да се постигне по-голямо въздействие върху научните изследвания и иновациите чрез съчетаване на средства по рамковата програма „Хоризонт 2020“ и средства от частния сектор в рамките на публично-частни партньорства в ключови области, в които научните изследвания и иновациите могат да допринесат за постигане на по-общите цели на Съюза за по-голяма конкурентоспособност и за справяне с обществените предизвикателства. Участието на Съюза в тези партньорства може да бъде под формата на финансови вноски за съвместни предприятия, създадени въз основа на член 187 от Договора с Решение № 1982/2006/ЕО. (5) В съответствие с Решение (ЕС) № …/2013 на Съвета от ... 2013 г. за установяване на специфичната програма за изпълнение на „Хоризонт 2020“ (2014—2020 г.)[8] следва да се окаже допълнителна подкрепа на съвместните предприятия, създадени съгласно Решение № 1982/2006/ЕО при условията, посочени в Решение (ЕС) № …/2013. (6) Съвместното предприятие „Чисто небе“, учредено с Регламент (ЕО) № 71/2008 на Съвета от 20 декември 2007 г. за създаване на съвместно предприятие „Чисто небе“[9], изпълнява своите цели за стимулиране на нови научни изследвания в рамките на публично-частно партньорство, което дава възможност за осъществяването на дългосрочно сътрудничество между европейските заинтересовани страни в областта на въздухоплаването. Участие в „Чисто небе“ взеха множество малки и средни предприятия (МСП), на които бяха предоставени приблизително 40 % от бюджета по покани за представяне на предложения. Междинната оценка[10] на съвместното предприятие „Чисто небе“ показа, че то успешно подпомага постигането на целите за опазване на околната среда. Освен това то отбеляза голям успех в привличането за широко и многообразно участие на всички ключови промишлени сектори в Съюза и на голям брой МСП. Това доведе до нови сътрудничества и до участието на нови организации. Поради това следва да продължи подпомагането на неговите научни изследвания, за да се постигнат целите, заложени в член 2 от настоящия регламент. (7) По-нататъшната подкрепа за научноизследователската програма „Чисто небе“ следва е съобразена и с натрупания опит от дейността на съвместното предприятие „Чисто небе“, включително резултатите от неговата междинна оценка и препоръките на заинтересованите страни[11]. Тя следва да се осъществи с използването на по-подходящи за целта структура и правила с оглед да се повиши ефективността и да се осигури опростяване. За тази цел съвместното предприятие „Чисто небе 2“ следва да приеме финансови правила съобразно своите нужди в съответствие с член 209 от Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза[12]. (8) Частните членове на съвместното предприятие „Чисто небе“ изразиха писмено своето съгласие научноизследователските дейности в областта на съвместното предприятие „Чисто небе“ да бъдат осъществявани в рамките на структура, която е по-добре приспособена към естеството на публично-частното партньорство. Целесъобразно е частните членове на съвместното предприятие „Чисто небе 2“ да приемат устава, съдържащ се в приложение I към настоящия регламент, посредством писмо за одобрение. (9) За постигането на своите цели съвместното предприятие „Чисто небе 2“ следва да оказва финансова подкрепа главно чрез отпускане на безвъзмездни средства на членовете си, както и на участниците, спечелили открити конкурси въз основа на покани за представяне на предложения. (10) Вноските от частните членове следва да обхващат не само административните разходи на съвместното предприятие „Чисто небе 2“ и съфинансирането, което е необходимо за извършване на научноизследователската дейност и иновациите, подкрепяни от съвместното предприятие „Чисто небе 2“. (11) Техните вноски следва да са свързани също така с допълнителни дейности, предприемани от частните членове, както е посочено в плана за допълнителните дейности; за да се получи правилна представа за стимулиращия ефект, тези допълнителни дейности следва да представляват участие в по-общата съвместна технологична инициатива „Чисто небе“. (12) Участието в непреки действия, финансирани от съвместното предприятие „Чисто небе 2“, следва да е в съответствие с Регламент (ЕС) № .../2013 на Европейския парламент и на Съвета от ... 2013 г. за определяне на правилата за участие и разпространение на резултатите в „Хоризонт 2020“ — рамковата програма за научни изследвания и иновации (2014—2020 г.)“[13]. (13) Финансовото участие на Европейския съюз следва да се управлява в съответствие с принципа на доброто финансово управление и с правилата за непряко управление, установени с Регламент (ЕС, Евратом) № 966/2012 и Делегиран регламент (ЕС) № 1268/2012 на Комисията от 29 октомври 2012 г. относно правилата за прилагане на Регламент (ЕС, Евратом) № 966/2012[14]. (14) Одитът на получателите на средства от Съюза съгласно настоящия регламент следва да се извършва по такъв начин, че да се намали административната тежест в съответствие с Регламент (ЕС) №.../2013 [рамковата програма „Хоризонт 2020“]. (15) Финансовите интереси на Съюза и на другите членове на съвместното предприятие „Чисто небе 2“ следва да бъдат защитени чрез прилагането на пропорционални мерки през целия цикъл на разходите, включително чрез предотвратяване, констатиране и разследване на нередности, възстановяване на изгубени, недължимо платени или неправилно използвани средства и, когато е целесъобразно, административни и финансови санкции в съответствие с разпоредбите на Регламент (ЕС, Евратом) № 966/2012. (16) Вътрешният одитор на Комисията следва да упражнява спрямо съвместното предприятие „Чисто небе 2“ същите правомощия като тези, които упражнява спрямо Комисията. (17) В съответствие с член 287, параграф 1 от Договора актът за учредяването на органи, служби или агенции, създадени от Съюза, може да изключва проверката на отчетите за всички приходи и разходи на тези органи, служби или агенции от Сметната палата. В съответствие с член 60, параграф 5 от Регламент (ЕС, Евратом) № 966/2012 счетоводните отчети на органите, създадени съгласно член 209 от Регламент (ЕС, Евратом) № 966/2012, следва да се проверят от независим одитен орган, който, наред с другото, дава становище за надеждността на отчетите и за законосъобразността и редовността на свързаните с тях операции. Изключването на отчетите на съвместното предприятие „Чисто небе 2“ от проверка от страна на Сметната палата е оправдано, за да се избегне дублирането на проверката на отчетите. (18) За оказването на финансова подкрепа от Съюза на широкомащабни проекти, осъществявани поетапно в продължение на няколко години, е препоръчително да се предвиди възможност многогодишните бюджетни кредити за поети задължения от страна на Съюза и на съвместното предприятие „Чисто небе 2“ да бъдат разделени на годишни вноски. Задълженията, които обвързват Съюза и съвместното предприятие „Чисто небе 2“ в дългосрочен план, следва да спомогнат за намаляване на несигурността, свързана със завършването на такива широкомащабни действия. (19) В съответствие с принципите на субсидиарност и пропорционалност, които са заложени в член 5 от Договора за Европейския съюз, целите на съвместното предприятие „Чисто небе 2“ за укрепване на промишлените научни изследвания и иновации в целия Съюз не могат да бъдат постигнати в достатъчна степен от държавите членки; следователно те могат да бъдат осъществени по-успешно на равнището на Съюза, тъй като се избягва дублирането на усилия, натрупва се критична маса и се гарантира оптималното използване на публично финансиране; настоящият регламент се ограничава в рамките на необходимия минимум с оглед постигане на тези цели и не надхвърля необходимото за това. (20) Съвместното предприятие „Чисто небе“ беше създадено със срок на действие до 31 декември 2017 г. Съвместното предприятие „Чисто небе 2“ следва да оказва постоянна подкрепа на научноизследователската програма „Чисто небе“ посредством разширяване на обхвата на дейностите съгласно изменен набор от правила. Преходът от съвместното предприятие „Чисто небе“ към съвместното предприятие „Чисто небе 2“ следва да бъде съгласуван и синхронизиран с прехода от Седмата рамкова програма към рамковата програма „Хоризонт 2020“, за да се гарантира оптимално използване на наличното финансиране за научни изследвания. Поради това, в интерес на правната сигурност и яснотата, следва Регламент (ЕО) № 71/2008 на Съвета да бъде отменен и да се предвидят преходни разпоредби, ПРИЕ НАСТОЯЩИЯ РЕГЛАМЕНТ: Член 1 Създаване 1. За целите на изпълнението на съвместната технологична инициатива в областта на въздухоплаването се създава съвместно предприятие по смисъла на член 187 от Договора (наричано по-долу „съвместно предприятие „Чисто небе 2“) за периода от 1 януари 2014 г. до 31 декември 2024 г. 2. Съвместното предприятие „Чисто небе 2“ заменя и наследява съвместното предприятие „Чисто небе“, създадено с Регламент (ЕО) № 71/2008 на Съвета. 3. Съвместното предприятие „Чисто небе 2“ представлява орган, на който е възложено осъществяването на публично-частно партньорство съгласно член 209 от Регламент (ЕС, Евратом) № 966/2012 на Европейския парламент и на Съвета[15]. 4. Съвместното предприятие „Чисто небе“ притежава правосубектност. Във всяка от държавите членки то се ползва с най-широката правоспособност, предоставяна на юридически лица съгласно законите на тези държави. То може, по-специално, да придобива или отчуждава движимо и недвижимо имущество, както и да бъде страна в съдебни производства. 5. Седалището на съвместното предприятие „Чисто небе 2“ е в Брюксел (Белгия). 6. Уставът на съвместното предприятие „Чисто небе 2“ се съдържа в приложение I. Член 2 Цели Съвместното предприятие „Чисто небе 2“ има следните цели: 1. Да допринесе за завършването на научноизследователските дейности, започнати съгласно Регламент (ЕО) № 71/2008, и за изпълнението на Регламент (ЕС) № .../2013 на Европейския парламент и на Съвета от ... 2013 г. за установяване на рамковата програма „Хоризонт 2020“, и по-специално по предизвикателството „Интелигентен, екологосъобразен и интегриран транспорт“ от стълба „Обществени предизвикателства“ съгласно Решение (ЕС) № .../2013/ЕС [на Съвета от... 2013 г. за установяване на специфичната програма „Хоризонт 2020“]. 2. Да допринесе за постигането на целите на съвместната технологична инициатива „Чисто небе 2“ и по-специално да бъдат интегрирани, демонстрирани и утвърдени технологии, способни да: а) повишат горивната ефективност на въздухоплавателните средства, като по този начин емисиите на CO2 се намалят с 20 до 30 % в сравнение с въздухоплавателни средства на съвременно техническо равнище, влизащи в експлоатация от 2014 г. нататък; б) намалят с 20 до 30 % емисиите на NOx и шумовите емисии на въздухоплавателните средства в сравнение с въздухоплавателни средства на съвременно техническо равнище, влизащи в експлоатация от 2014 г. нататък. Член 3 Финансово участие на Съюза 1. Максималният размер на участието на Съюза, включително бюджетните кредити от ЕАСТ, в съвместното предприятие „Чисто небе 2“ за покриване на административни и оперативни разходи е 1,8 млрд. евро. Съответната вноска се изплаща от бюджетните кредити от общия бюджет на Съюза, предвидени за специфичната програма за изпълнение на рамковата програма „Хоризонт 2020“ съгласно член 58, параграф 1, буква в), подточка iv) и членове 60 и 61 от Регламент (ЕС, Евратом) № 966/2012 за органите, посочени в член 209 от същия регламент. 2. Договореностите за финансовото участие на Съюза се посочват в споразумение за възлагане и годишни споразумения за прехвърляне на средства, които се сключват между Комисията, действаща от името на Съюза, и съвместното предприятие „Чисто небе 2“. 3. Споразумението за възлагане съгласно параграф 2 се отнася до аспектите, посочени в член 58, параграф 3 и членове 60 и 61 от Регламент (ЕС, Евратом) № 966/2012 и в член 40 от Делегиран регламент (ЕС) № 1268/2012 на Комисията, както и, наред с другото, до следните въпроси: а) изискванията за приноса на съвместното предприятие „Чисто небе 2“ по отношение на съответните показатели за изпълнението, посочени в приложение II към Решение № .../ЕС [специфичната програма за изпълнение на рамковата програма „Хоризонт 2020“]; б) изискванията за приноса на съвместното предприятие „Чисто небе 2“ с оглед на наблюдението, посочено в приложение III към Решение № .../ЕС [специфичната програма за изпълнение на рамковата програма „Хоризонт 2020“]; в) специфичните показатели за изпълнението, отнасящи се до функционирането на съвместното предприятие „Чисто небе 2“; г) договореностите относно предоставянето на необходимите данни, за да се гарантира, че Комисията е в състояние да изпълни своите задължения за разпространение на резултатите и за докладване; д) използването на човешки ресурси и промените в тях — по-специално набирането на персонал по функционални групи, степени и категории, процесът на прекласифициране и всички промени в числеността на персонала. Член 4 Вноски на членовете, различни от Съюза 1. Членовете на съвместното предприятие „Чисто небе 2“, различни от Съюза, участват или вземат необходимите мерки свързаните с тях субекти да участват общо с поне 2,25 млрд. евро през периода, определен в член 1. 2. Участието, посочено в параграф 1, се състои от: а) вноски в съвместното предприятие „Чисто небе 2“, както е посочено в клауза 15, параграф 2 и клауза 15, параграф 3, буква б) от устава, съдържащ се в приложение I; б) нефинансови вноски на стойност поне 990 млн. евро през периода, определен в член 1, от страна на членовете, различни от Съюза, или от свързаните с тях субекти, които се състоят в поемането на разходите, направени от тях за извършване на допълнителни дейности извън работния план на съвместното предприятие „Чисто небе 2“, допринасящи за постигане на целите на съвместната технологична инициатива „Чисто небе“. Покриването на тези разходи може да бъде подпомогнато от други програми за финансиране от Съюза в съответствие с приложимите правила и процедури. В такива случаи финансирането от Съюза не заменя нефинансовите вноски от членовете, различни от Съюза, или от свързаните с тях субекти. Разходите, посочени в буква б), не са допустими за финансово подпомагане от страна на съвместното предприятие „Чисто небе 2“. Съответните дейности се определят в план за допълнителните дейности, където се посочва прогнозната стойност на тези вноски. 3. Най-късно до 31 януари всяка година членовете на съвместното предприятие „Чисто небе 2“, различни от Съюза, докладват на управителния съвет на съвместното предприятие „Чисто небе 2“ стойността на посочените в параграф 2 вноски, направени през всяка от предходните финансови години. 4. За целите на остойностяването на вноските, посочени в параграф 2, буква б) и клауза 15, параграф 3, буква б) от устава, съдържащ се в приложение І, разходите се определят в съответствие с обичайните практики за осчетоводяване на разходите на съответните правни субекти, приложимите счетоводни стандарти на държавата, в която е установен всеки субект, и приложимите международни счетоводни стандарти и международни стандарти за финансово отчитане. Разходите подлежат на заверка от независим външен одитор, назначен от съответния субект. Остойностяването на вноските се проверява от съвместното предприятие „Чисто небе 2“. В случай на оставащи неясноти то може да бъде одитирано от съвместното предприятие „Чисто небе 2“. 5. Комисията може да прекрати, пропорционално да намали или да преустанови финансовото участие на Съюза в съвместното предприятие „Чисто небе 2“ или да открие производството по ликвидация, посочено в клауза 24, параграф 2 от устава, съдържащ се в приложение І, ако тези членове или свързани с тях субекти не изплащат вноските, посочени в параграф 2, или ги изплащат частично или със закъснение. Член 5 Финансови правила Съвместното предприятие „Чисто небе 2“ приема свои специфични финансови правила в съответствие с член 209 от Регламент (ЕС, Евратом) № 966/2012 и Регламент (ЕС) № ... [делегиран регламент относно примерен финансов регламент за ПЧП]. Член 6 Персонал 1. По отношение на персонала, нает от съвместното предприятие „Чисто небе 2“, се прилагат Правилникът за длъжностните лица и Условията за работа на другите служители на Европейския съюз, установени с Регламент (ЕИО, Евратом, ЕОВС) № 259/68 на Съвета[16], и правилата, приети чрез споразумение между институциите на Съюза за привеждане в действие на посочените Правилник за длъжностните лица и Условия за работа на другите служители. 2. По отношение на персонала на съвместното предприятие „Чисто небе 2“ управителният съвет упражнява правомощията, предоставени на органа по назначаването съгласно Правилника за длъжностните лица и на органа, оправомощен да сключва договори за наемане на работа, съгласно Условията за работа на другите служители (наричани по-долу „правомощия на органа по назначаването“). На основание член 2, параграф 1 от Правилника за длъжностните лица и член 6 от Условията за работа на другите служители и съгласно член 110 от същия правилник управителният съвет взема решение за делегиране на съответните правомощия на орган по назначаването на изпълнителния директор и за определяне на условията, при които делегираните правомощия могат да бъдат оттеглени. Изпълнителният директор има правото от своя страна вторично да делегира тези правомощия на други лица. При наличието на изключителни обстоятелства управителният съвет може чрез решение временно да оттегли делегираните на изпълнителния директор правомощия на орган по назначаването, както и тези, които той е делегирал вторично, и да ги упражнява пряко или да ги делегира на някой от членовете си или на служител на съвместното предприятие, различен от изпълнителния директор. 3. Управителният съвет приема правила за прилагане на Правилника за длъжностните лица и Условията за работа на другите служители в съответствие с член 110 от Правилника за длъжностните лица. 4. Числеността на персонала се определя в щатното разписание на съвместното предприятие „Чисто небе 2“ в съответствие с неговия годишен бюджет, като се посочва броят на временните длъжности по длъжностни групи и по степени, както и броят на договорно наетите лица, изразен в еквиваленти на пълно работно време. 5. Персоналът на съвместното предприятие „Чисто небе 2“ се състои от временно наети лица и договорно наети лица. 6. Всички свързани с персонала разходи се поемат от съвместното предприятие „Чисто небе 2“. Член 7 Командировани национални експерти и стажанти 1. Съвместното предприятие „Чисто небе 2“ може да използва командировани национални експерти и стажанти, които не са служители на съвместното предприятие. Броят на командированите национални експерти, изразен в еквиваленти на пълно работно време в съответствие с годишния бюджет, се добавя към информацията относно персонала, както е посочено в член 6, параграф 4 от настоящия регламент. 2. Управителният съвет приема решение за определяне на правила за командироването на национални експерти в съвместното предприятие „Чисто небе 2“ и за използването на стажанти. Член 8 Привилегии и имунитети Към съвместното предприятие „Чисто небе 2“ и неговия персонал се прилага Протоколът за привилегиите и имунитетите на ЕС. Член 9 Отговорност на съвместното предприятие „Чисто небе 2“ 1. Договорната отговорност на съвместното предприятие „Чисто небе 2“ се урежда от договорните разпоредби и от правото, приложимо към въпросното споразумение, решение или договор. 2. В случай на извъндоговорна отговорност съвместното предприятие „Чисто небе 2“ действа в съответствие с общите принципи, характерни за правото на държавите членки, и компенсира всички щети, причинени от неговите служители при изпълнението на техните задължения. 3. Всички плащания от страна на съвместното предприятие „Чисто небе 2“, свързани с отговорността, посочена в параграфи 1 и 2, както и разходите и разноските, направени във връзка с нея, се смятат за разходи на съвместното предприятие „Чисто небе 2“ и се покриват от ресурсите на съвместното предприятие „Чисто небе 2“. 4. Съвместното предприятие „Чисто небе 2“ носи цялата отговорност за изпълнението на своите задължения. Член 10 Компетентност на Съда на Европейския съюз и приложимо право 1. Съдът на Европейския съюз е компетентен при условията, предвидени в Договора, както и в следните случаи: а) по всякакви спорове между членовете, които се отнасят до предмета на настоящия регламент; б) съгласно арбитражни клаузи, съдържащи се в сключени от съвместното предприятие „Чисто небе 2“ споразумения, решения или договори; в) по спорове, свързани с обезщетение за вреди, причинени от служители на съвместното предприятие „Чисто небе 2“ при изпълнението на техните задължения; г) по всякакви спорове между съвместното предприятие „Чисто небе 2“ и неговите служители в границите и при условията, определени в Правилника за длъжностните лица и Условията за работа на другите служители на Европейския съюз. 2. По всички въпроси, които не са уредени от настоящия регламент или от друг правен акт на Съюза, се прилага законодателството на държавата, в която се намира седалището на съвместното предприятие „Чисто небе 2“. Член 11 Оценка 1. До 31 декември 2017 г. Комисията провежда междинна оценка на съвместното предприятие „Чисто небе 2“. Най-късно до 30 юни 2018 г. Комисията изпраща заключенията от оценката и своите забележки на Европейския парламент и на Съвета. 2. Въз основа на заключенията от междинната оценка, посочена в параграф 1, Комисията може да предприеме действия в съответствие с член 4, параграф 5 или всякакви други подходящи действия. 3. В срок от шест месеца след ликвидацията на съвместното предприятие „Чисто небе 2“, но не по-късно от две години след откриване на производството по ликвидация, посочено в клауза 24 от устава, съдържащ се в приложение І, Комисията провежда окончателна оценка на съвместното предприятие „Чисто небе 2“. Резултатите от тази окончателна оценка се изпращат на Европейския парламент и на Съвета. Член 12 Освобождаване от отговорност 1. Освобождаването от отговорност във връзка с изпълнението на бюджета по отношение на финансовото участие на Съюза в съвместното предприятие „Чисто небе 2“ е част от освобождаването от отговорност, което Европейският парламент предоставя на Комисията по препоръка на Съвета и в съответствие с процедурата, предвидена в член 319 от Договора. 2. Съвместното предприятие „Чисто небе 2“ си сътрудничи изцяло с институциите, които участват в процедурата по освобождаване от отговорност, и при необходимост предоставя нужната допълнителна информация. Във връзка с това от него може да бъде поискано да участва в заседания на съответните институции или органи и да подпомага оправомощения разпоредител с бюджетни кредити на Комисията. Член 13 Последващи одити 1. Последващите одити на разходите за непреки действия се извършват от съвместното предприятие „Чисто небе 2“ в съответствие с член 23 от Регламент (ЕС) № .... [рамковата програма „Хоризонт 2020“] като част от непреките действия по рамковата програма „Хоризонт 2020“. 2. С оглед да се осигури съгласуваност Комисията може да реши да извърши одитите, посочени в параграф 1. Член 14 Защита на финансовите интереси на членовете 1. Без да се засяга клауза 20, параграф 4 от устава, съдържащ се в приложение І, съвместното предприятие „Чисто небе 2“ предоставя на службите на Комисията и на други упълномощени от нея лица, както и на Сметната палата, достъп до своите обекти и помещения, а също и до цялата информация, включително информацията в електронен формат, необходима за извършваните от тях одити. 2. Съгласно реда и условията, определени в Регламент (ЕО) № 1073/1999 на Европейския парламент и на Съвета от 25 май 1999 г. относно разследванията, провеждани от Европейската служба за борба с измамите (OLAF)[17], и Регламент (ЕВРАТОМ, ЕО) № 2185/96 на Съвета от 11 ноември 1996 г. относно контрола и проверките на място, извършвани от Комисията за защита на финансовите интереси на Европейските общности срещу измами и други нередности[18], Европейската служба за борба с измамите (OLAF) може да провежда разследвания, включително проверки и инспекции на място, с оглед установяването на извършени измами, корупция или друга незаконна дейност, засягаща финансовите интереси на Съюза във връзка със споразумение, решение или договор, финансирани по силата на настоящия регламент. 3. Без да се засягат разпоредбите на параграфи 1 и 2, договорите, споразуменията и решенията, произтичащи от прилагането на настоящия регламент, съдържат разпоредби за изрично упълномощаване на Комисията, съвместното предприятие „Чисто небе 2“, Сметната палата и OLAF да извършват такива одити и разследвания съгласно съответните им правомощия. 4. Съвместното предприятие „Чисто небе 2“ осигурява подходяща защита на финансовите интереси на своите членове, като осъществява или възлага на други осъществяването на необходимия вътрешен и външен контрол. 5. Съвместното предприятие „Чисто небе 2“ се присъединява към Междуинституционалното споразумение от 25 май 1999 г. между Европейския парламент, Съвета и Комисията, отнасящо се до вътрешните разследвания, провеждани от OLAF[19]. Съвместното предприятие „Чисто небе 2“ предприема необходимите мерки, за да се улеснят вътрешните разследвания, провеждани от OLAF. Член 15 Поверителност Без да се засягат разпоредбите на член 16, съвместното предприятие „Чисто небе 2“ осигурява защитата на чувствителна информация, чието разкриване може да навреди на интересите на неговите членове или на участниците в дейностите на съвместното предприятие „Чисто небе 2“. Член 16 Прозрачност 1. По отношение на документите, съхранявани от съвместното предприятие „Чисто небе 2“, се прилага Регламент (ЕО) № 1049/2001 на Европейския парламент и на Съвета относно публичния достъп до документи на Европейския парламент, на Съвета и на Комисията[20]. 2. Управителният съвет може да приеме практически мерки за прилагането на Регламент (ЕО) № 1049/2001. 3. Без да се засягат разпоредбите на член 10, решенията, взети от съвместното предприятие „Чисто небе 2“ в съответствие с член 8 от Регламент (ЕО) № 1049/2001, могат да бъдат предмет на жалба до омбудсмана съгласно условията, посочени в член 228 от Договора. 4. Съвместното предприятие „Чисто небе 2“ приема практически мерки за изпълнението на Регламент (ЕО) № 1367/2006 на Европейския парламент и на Съвета от 6 септември 2006 г. относно прилагането на разпоредбите на Орхуската конвенция за достъп до информация, публично участие в процеса на вземане на решения и достъп до правосъдие по въпроси на околната среда към институциите и органите на Общността[21]. Член 17 Правила за участие и разпространение на резултатите По отношение на действията, финансирани от съвместното предприятие „Чисто небе 2“, се прилага Регламент (ЕС) № ... [правилата за участие и разпространение на резултатите в „Хоризонт 2020“]. В съответствие с посочения регламент съвместното предприятие „Чисто небе 2“ се смята за финансиращ орган и оказва финансова подкрепа за непреки действия, както е посочено в клауза 2 от устава, съдържащ се в приложение І. Член 18 Подкрепа от приемащата държава Може да се сключи административно споразумение между съвместното предприятие „Чисто небе 2“ и държавата, в която се намира седалището му, относно привилегиите и имунитетите, както и друга подкрепа, която тази държава предоставя на съвместното предприятие „Чисто небе 2“. Член 19 Отмяна и преходни разпоредби 1. Регламент (ЕО) № 71/2008 се отменя, считано от 1 януари 2014 г. 2. Без да се засягат разпоредбите на параграф 1, действията, започнати по силата на Регламент (ЕО) № 71/2008, и свързаните с тези действия финансови задължения продължават да се уреждат от разпоредбите на същия регламент до завършването им. Действията, произтичащи от покани за представяне на предложения, предвидени в приетите съгласно Регламент (ЕО) № 71/2008 годишни планове за изпълнение, също се считат за действия, започнати по силата на посочения регламент. Междинната оценка, предвидена в член 11, параграф 1, включва окончателна оценка на дейността на съвместното предприятие „Чисто небе 2“ съгласно Регламент (ЕО) № 71/2008. 3. Настоящият регламент не засяга правата и задълженията на служители, наети съгласно Регламент (ЕО) № 71/2008. Трудовите договори на служителите, посочени в първата алинея, могат да бъдат продължени съгласно настоящия регламент в съответствие с Правилника за длъжностните лица. По-специално на изпълнителния директор, назначен съгласно Регламент (ЕО) № 71/2008, се възлага за оставащия срок от мандата изпълнението на функциите на изпълнителен директор, считано от 1 януари 2014 г., както е предвидено в настоящия регламент. Останалите договорни условия остават непроменени. 4. Освен ако не е договорено друго между членовете в съответствие с Регламент (ЕО) № 71/2008, всички права и задължения, включително активи, дългове и задължения на членовете съгласно посочения регламент, се прехвърлят на членовете по силата на настоящия регламент. 5. Всички неусвоени бюджетни кредити съгласно Регламент (ЕО) № 71/2008 се прехвърлят към съвместното предприятие „Чисто небе 2“. Член 20 Влизане в сила Настоящият регламент влиза в сила на двадесетия ден след деня на публикуването му в Официален вестник на Европейския съюз. Настоящият регламент е задължителен в своята цялост и се прилага пряко във всички държави членки. Съставено в Брюксел на […] година. За Съвета Председател ПРИЛОЖЕНИЕ 1. УСТАВ НА СЪВМЕСТНОТО ПРЕДПРИЯТИЕ „ЧИСТО НЕБЕ 2“ 1. Определения а) „асоцииран член“ означава правен субект, който е бил избран съгласно Регламент (ЕО) № 71/2008 и е приел настоящия устав чрез подписване на писмо за одобрение, като членството му се прекратява веднага след като приключат действията с негово участие, започнати по силата на Регламент (ЕО) № 71/2008, и най-късно на 31 декември 2017 г.; б) „основен партньор“ означава правен субект, участващ в ИТДС или ДПНВС или в хоризонтални дейности, който е бил избран след покана съгласно клауза 4, параграф 2 и е приел настоящия устав чрез подписване на писмо за одобрение; в) „ДПНВС“ означава една от определените в клауза 11 демонстрационни платформи за новаторски въздухоплавателни средства; г) „ИТДС“ означава интегрирана технологична демонстрационна система, определена в клауза 11; д) „ръководител“ означава съръководител на една от ИТДС или ДПНВС или хоризонтална дейност; е) „участващо свързано предприятие“ означава свързан правен субект съгласно определението в член 2, параграф 1 от Регламент (ЕО) № ... [правилата за участие в „Хоризонт 2020“], изпълняващ дейностите на съответния ръководител на ИТДС, асоцииран член или основен партньор съгласно реда и условията, определени в съответните споразумения или решения за отпускане на безвъзмездни средства; ж) „хоризонтални дейности (ХД)“ означава действия от значение за няколко ИТДС и/или ДПНВС, за които са необходими координация и управление извън рамките на отделните ИТДС и/или ДПНВС за оптимално постигане на общите цели на „Чисто небе“; з) „СТО“ означава системата за технологично оценяване. 2. Задачи Съвместното предприятие „Чисто небе 2“ изпълнява следните задачи: а) да оказва финансова подкрепа за непреки действия за научни изследвания и иновации — главно чрез отпускане на безвъзмездни средства; б) да обедини редица ИТДС и ДПНВС, подкрепяни от хоризонтални дейности, като се наблегне върху новаторските технологии и разработването на широкомащабни демонстрационни системи; в) да насочи усилията си в рамките на ИТДС, ДПНВС и хоризонталните дейности към постигането на ключови резултати, които могат да спомогнат за изпълнението на целите, свързани с околната среда и конкурентоспособността на Съюза; г) да усъвършенства процеса на проверка на технологиите, за да установява и премахва пречките пред бъдещо навлизане в пазара; д) да обобщава изискванията на потребителите с цел насочване на инвестирането в научноизследователска и развойна дейност към оперативни решения, подходящи за пазарна реализация; е) да осигурява договори за обществени поръчки, когато това е целесъобразно, посредством покани за участие в търгове; ж) да мобилизира необходимите финансови средства от публичния и частния сектор; з) да поддържа връзка с национални и международни дейности в техническата област на съвместното предприятие „Чисто небе 2“, по-специално със съвместното предприятие SESAR[22]; и) да стимулира участието на МСП в своите дейности в съответствие с целите на Седмата рамкова програма и на „Хоризонт 2020“; й) да развива тясно сътрудничество и да гарантира координацията със свързани европейски (по-специално по линия на рамковите програми), национални и транснационални дейности; к) да извършва дейности по информиране, популяризиране, внедряване и разпространение на резултатите, като се прилагат mutatis mutandis разпоредбите на член 22 от Регламент (ЕС) № .../2013 [рамковата програма „Хоризонт 2020“]; л) всякакви други задачи, които са необходими за постигане на целите, посочени в член 2 от настоящия регламент. 3. Членове 1. Членове на съвместното предприятие „Чисто небе 2“ са, както следва: а) Съюзът, представляван от Комисията; б) след приемане на настоящия устав посредством писмо за одобрение — ръководителите и асоциираните членове, изброени в приложение II към настоящия регламент, както и основните партньори, избрани в съответствие с клауза 4, параграф 2. 2. Членовете, различни от Съюза, се наричат „частни членове“ на съвместното предприятие „Чисто небе 2“. 4. Промени в членството 1. Всеки правен субект, установен в държава членка или в държава, която е асоциирана към рамковата програма „Хоризонт 2020“, може да кандидатства да стане основен партньор на съвместното предприятие „Чисто небе 2“, при условие че участва в посоченото в клауза 15 финансиране за постигане на целите на съвместното предприятие „Чисто небе 2“, зададени в член 2 от настоящия регламент, и приеме устава на съвместното предприятие „Чисто небе 2“. 2. Основните партньори на съвместното предприятие „Чисто небе 2“ и съответните техни свързани предприятия се избират чрез открит и недискриминационен конкурс и подлежат на независима оценка. Конкурсите се определят от необходимостта от ключови способности за изпълнението на програмата. Те се публикуват на уебсайта на „Чисто небе“ и се популяризират посредством групата на представителите на държавите и други канали с цел да се осигури възможно най-широко участие в тях. 3. Всеки член може да прекрати членството си в съвместното предприятие „Чисто небе 2“. Прекратяването влиза в сила шест месеца след изпращането на уведомление до другите членове и е необратимо. Считано оттогава, бившият член се освобождава от всички отговорности, различни от тези, които са одобрени или поети от съвместното предприятие „Чисто небе 2“ преди прекратяването на членството. 4. Членството в съвместното предприятие „Чисто небе 2“ не може да се прехвърля на трета страна без предварителното съгласие на управителния съвет. 5. След всяка промяна в членството в съответствие с настоящата клауза съвместното предприятие „Чисто небе 2“ незабавно публикува на своя уебсайт актуализиран списък на членовете на съвместното предприятие „Чисто небе 2“, както и датата на влизане в сила на промяната. 6. Членството на асоциираните членове се прекратява автоматично веднага след като приключат действията с тяхно участие, започнати по силата на Регламент (ЕО) № 71/2008, и най-късно на 31 декември 2017 г. 5. Организация на съвместното предприятие „Чисто небе 2“ 1. Органите на съвместното предприятие „Чисто небе 2“ са: а) управителният съвет; б) изпълнителният директор; в) ръководните комитети; г) научният комитет; д) групата на представителите на държавите. 2. Научният комитет и групата на представителите на държавите са консултативни органи на съвместното предприятие „Чисто небе 2“. 6. Състав на управителния съвет Управителният съвет се състои от следните членове: а) един представител на Комисията; б) един представител на всеки ръководител; в) един представител на асоциираните или основните партньори за всяка ИТДС; г) един представител на основните партньори за всяка ДПНВС. 7. Функциониране на управителния съвет 1. Представителят на Комисията разполага с 50 % от правата на глас. Гласът на Комисията е неделим. Всички останали представители разполагат с равен брой гласове. Представителите полагат всички усилия, за да постигнат консенсус. При липса на консенсус управителният съвет взима своите решения с мнозинство от най-малко 75 % от всички гласове, включително гласовете на тези, които не присъстват. 2. Управителният съвет избира свой председател за период от две години. 3. Управителният съвет провежда редовни заседания поне два пъти годишно. Той може да провежда извънредни заседания по искане на Комисията, на мнозинството от представителите на частните членове или на председателя. Заседанията на управителния съвет се свикват от председателя и обикновено се провеждат в седалището на съвместното предприятие „Чисто небе 2“. Изпълнителният директор има право да участва в разискванията, но няма право на глас. Председателят на групата на представителите на държавите има право да присъства на заседанията на управителния съвет като наблюдател; Управителният съвет може да кани други лица да присъстват на заседанията му като наблюдатели и по-специално представители на регионални органи в Съюза. Представителите на членовете не носят лична отговорност за действията, предприети от тях в качеството им на представители в управителния съвет. Управителният съвет приема свой процедурен правилник. При необходимост УС приема преходни мерки. 8. Задачи на управителния съвет 1. Управителният съвет носи цялата отговорност за стратегическата ориентация и функционирането на съвместното предприятие „Чисто небе 2“ и следи за изпълнението на неговите дейности. 2. Управителният съвет изпълнява по-конкретно следните задачи: а) разглежда, приема или отхвърля заявления за ново членство в съответствие с клауза 4; б) взема решение за прекратяване на членството в съвместното предприятие „Чисто небе 2“ на всеки член, който не изпълнява своите задължения; в) приема финансовите правила на съвместното предприятие „Чисто небе 2“ в съответствие с член 5 от настоящия регламент; г) приема годишния бюджет на съвместното предприятие „Чисто небе 2“, включително щатното разписание, указващо броя на временните длъжности по функционални групи и по степени, както и броя на договорно наетия персонал и командированите национални експерти, изразен в еквиваленти на пълно работно време; д) упражнява правомощията на орган по назначаването по отношение на персонала в съответствие с член 6, параграф 2 от настоящия регламент; е) назначава, освобождава от длъжност, удължава мандата, дава указания и контролира дейността на изпълнителния директор; ж) одобрява организационната структура на програмната служба, посочена в клауза 10, параграф 5, въз основа на препоръка на изпълнителния директор; з) приема работния план и съответната прогноза за разходите по предложение на изпълнителния директор след консултация с научния комитет и групата на представителите на държавите; и) одобрява плана за допълнителни дейности, посочен в член 4, параграф 2, буква б) от настоящия регламент, въз основа на предложение от частните членове и след като се консултира, когато е целесъобразно, с консултативна група ad hoc; й) одобрява годишния счетоводен отчет; к) одобрява годишния доклад за дейността, включително съответните разходи; л) организира изграждането на звено за вътрешен одит на съвместното предприятие „Чисто небе 2“; (a) arrange, as appropriate, for the establishment of an internal audit capability of the Clean Sky 2 Joint Undertaking; м) одобрява конкурсите и, когато е целесъобразно, съответните правила за представяне на предложения, оценка, подбор и възлагане, както и процедурите за преразглеждане; н) одобрява списъка на предложенията и офертите, избрани за финансиране; о) установява комуникационната политика на съвместното предприятие „Чисто небе 2“ по препоръка на изпълнителния директор; п) установява, когато е целесъобразно, правила за изпълнението в съответствие с член 6, параграф 3 от настоящия регламент; р) установява, когато е целесъобразно, правила за командироването на национални експерти в съвместното предприятие „Чисто небе 2“ и за използването на стажанти в съответствие с член 7 от настоящия регламент; с) създава, когато е целесъобразно, консултативни групи в допълнение към органите на съвместното предприятие „Чисто небе 2“; т) представя, когато е целесъобразно, на Комисията всяко искане за изменение на настоящия регламент, предложено от който и да е член на съвместното предприятие „Чисто небе 2“; у) отговаря за всички задачи, които не са конкретно възложени на някой от органите на съвместното предприятие „Чисто небе 2“, като той може да ги възложи на един от тези органи. 9. Назначаване, освобождаване от длъжност или удължаване на мандата на изпълнителния директор 3. Управителният съвет назначава изпълнителния директор от списък на кандидати, предложени от Комисията, след открита и прозрачна процедура за подбор. При необходимост Комисията привлича представители на другите членове на съвместното предприятие „Чисто небе 2“ за участие в процедурата за подбор. По-специално се осигурява подходящо представителство на другите членове на съвместното предприятие „Чисто небе 2“ на етапа на предварителен подбор от процедурата за подбор. За тази цел частните членове назначават по общо съгласие един представител и един наблюдател от името на управителния съвет. 4. Изпълнителният директор е член на персонала и се назначава като временно нает служител на съвместното предприятие „Чисто небе 2“ съгласно член 2, буква а) от Условията за работа на другите служители на Европейския съюз. За целите на сключване на договора с изпълнителния директор съвместното предприятие „Чисто небе 2“ се представлява от председателя на управителния съвет. 5. Мандатът на изпълнителния директор е три години. В края на този период Комисията оценява — при необходимост съвместно с частните членове — резултатите от работата на изпълнителния директор, както и бъдещите задачи на съвместното предприятие „Чисто небе 2“ и предизвикателствата пред него. 6. По предложение на Комисията, в което е взета предвид посочената в параграф 3 оценка, управителният съвет може да удължи мандата на изпълнителния директор еднократно за не повече от пет години. 7. Изпълнителен директор, чийто мандат е бил удължен, не може да участва в друга процедура за подбор за същата длъжност в края на целия период. 8. Изпълнителният директор може да бъде освободен от длъжност единствено с решение на управителния съвет, действащ по предложение на Комисията — при необходимост съвместно с частните членове. 10. Задачи на изпълнителния директор 1. Изпълнителният директор е главният служител с изпълнителски функции, отговарящ за ежедневното управление на съвместното предприятие „Чисто небе 2“ в съответствие с решенията на управителния съвет. 2. Изпълнителният директор е законният представител на съвместното предприятие „Чисто небе 2“. Той се отчита пред управителния съвет. 3. Изпълнителният директор отговаря за изпълнението на бюджета на съвместното предприятие „Чисто небе 2“. 4. Изпълнителният директор изпълнява по-конкретно следните задачи по независим начин: а) изготвя и представя на управителния съвет за приемане годишния проектобюджет, включително съответното щатно разписание, указващо броя на временните длъжности за всяка степен и функционална група, както и броя на договорно наетия персонал и командированите национални експерти, изразен в еквиваленти на пълно работно време; б) изготвя и представя на управителния съвет за приемане работния план и съответната прогноза за разходите; в) представя на управителния съвет за одобрение годишния счетоводен отчет; г) изготвя и представя на управителния съвет за одобрение годишния доклад за дейността, включително за съответните разходи; д) урежда на втора инстанция спорове в рамките на ИТДС или ДПНВС; е) урежда на първа инстанция спорове между различните ИТДС или ДПНВС; ж) упражнява надзор върху поканите за представяне на предложения въз основа на съдържанието и темите, предложени от ръководния комитет на съответната ИТДС/ДПНВС съгласно целите на програмата, и представя на управителния съвет за одобрение списъка от действия, подбрани за финансиране; з) подписва отделни споразумения или решения; и) подписва договори за обществени поръчки; й) осъществява комуникационната политика на съвместното предприятие „Чисто небе 2“; к) организира, ръководи и контролира дейността и персонала на съвместното предприятие „Чисто небе 2“ в рамките на ограниченията за делегирането на правомощия от управителния съвет, както е предвидено в член 6, параграф 2 от настоящия регламент; л) създава ефективна и ефикасна система за вътрешен контрол и осигурява нейното функциониране, като докладва на управителния съвет за всяка значителна промяна в нея; м) гарантира извършването на оценка и управление на риска; н) предприема всички други мерки, които са необходими, за да се оцени напредъкът на съвместното предприятие „Чисто небе 2“ в постигането на неговите цели; о) изпълнява всички други задачи, възложени или делегирани на изпълнителния директор от управителния съвет; п) осигурява координацията между различните ИТДС, ДПНВС и хоризонтални дейности и предприема подходящи действия за управление на връзките, избягване на ненужното припокриване между проекти и насърчаване на полезните взаимодействия между отделните ИТДС, ДПНВС и ХД; р) предлага на управителния съвет адаптиране на техническото съдържание и разпределение на бюджета между ИТДС, ДПНВС и ХД; с) осигурява ефективни комуникации между системата за технологично оценяване, ИТДС и ДПНВС, като гарантира спазването на сроковете за предаване на необходимите данни на системата за технологично оценяване; т) председателства управителния орган на системата за технологично оценяване и гарантира, че се вземат всички подходящи мерки, за да може системата за технологично оценяване да изпълнява своите задачи, посочени в клауза 12; у) гарантира изпълнението на планираните цели и графици, координира и проследява дейностите на ИТДС и ДПНВС и предлага подходящо развитие на целите и на съответния график; ф) наблюдава постигнатия напредък от ИТДС и ДПНВС за постигането на целите — по-специално въз основа на оценките на системата за технологично оценяване; х) одобрява бюджетни трансфери между ИТДС и ДПНВС и в техните рамки в размер под 10 % от годишните бюджетни кредити. 5. Изпълнителният директор създава програмна служба, която да извършва под негово ръководство всички помощни задачи, произтичащи от настоящия регламент. Програмната служба се състои от служители на съвместното предприятие „Чисто небе 2“ и извършва по-конкретно следните задачи: а) подпомага установяването и управлението на подходяща счетоводна система в съответствие с финансовите правила на съвместното предприятие „Чисто небе 2“; б) администрира конкурсите, предвидени в работния план, споразуменията и решенията, включително тяхното координиране; в) предоставя на членовете и останалите органи на съвместното предприятие „Чисто небе 2“ цялата информация и подкрепа, която им е необходима, за да изпълняват своите задължения, и отговаря на техните конкретни искания; г) изпълнява функциите на секретариат на органите на съвместното предприятие „Чисто небе 2“ и оказва помощ на консултативните групи, създадени от управителния съвет. 11. Ръководни комитети 1. Създават се ръководни комитети за следните ИТДС и ДПНВС: а) ДПНВС „Големи пътнически въздухоплавателни средства“; б) ДПНВС „Регионални въздухоплавателни средства“; в) ДПНВС „Роторни въздухоплавателни средства“; г) ИТДС „Корпус“; д) ИТДС „Двигатели“; е) ИТДС „Системи“. Ръководните комитети за следните ИТДС на съвместното предприятие „Чисто небе“ продължават да съществуват и функционират съгласно досегашните си правила (по отношение на техния състав, заседания, задачи и процедурен правилник), определени в Регламент (ЕО) № 71/2008, докато бъдат приключени действията, произтичащи от Регламент (ЕО) № 71/2008: ж) ИТДС „Интелигентни“ фиксирани крилe“; з) ИТДС „Зелени“ регионални въздухоплавателни средства“ и) ИТДС „Зелени“ роторни въздухоплавателни средства“; й) ИТДС „Системи за „зелени“ операции“; к) ИТДС „Устойчиви и „зелени“ двигатели“; л) ИТДС „Екодизайн“. 2. Състав: Всеки ръководен комитет се състои от: а) председател — старши представител на ръководителя(ите) на ИТДС или ДПНВС; б) представител на всеки основен партньор в ИТДС или ДПНВС; в) един или повече представители на програмната служба, определени от изпълнителния директор. 3. Заседания Всеки ръководен комитет заседава поне веднъж на всяко тримесечие. Извънредни заседания се свикват по искане на председателя или на изпълнителния директор. Като наблюдател може да участва представител на Комисията. Могат да бъдат поканени да присъстват други членове, които се интересуват от резултатите на ИТДС или ДПНВС. 4. Задачи: Всеки ръководен комитет отговаря за: а) ръководството и наблюдението на техническите функции на своята ИТДС или ДПНВС и вземането на решения от името на съвместното предприятие „Чисто небе 2“ относно технически въпроси, които се специфични за съответната ИТДС или ДПНВС, в съответствие със споразумения или решения за отпускане на безвъзмездни средства; б) докладването пред изпълнителния директор въз основа на показателите за отчитане, които трябва да бъдат определени от съвместното предприятие „Чисто небе 2“; в) предоставянето на всички необходими данни на системата за технологично оценяване във формат, който се съгласува с тази система въз основа на реда и условията на мандата, предоставен от управителния съвет на системата за технологично оценяване във връзка с нейното функциониране; г) съставянето на подробни годишни планове за прилагане на ИТДС/ДПНВС в съответствие с годишния работен план; д) примерното съдържание на поканите за представяне на предложения; е) становищата относно съдържанието на поканите за представяне на предложения, отправяни от съвместното предприятие съгласувано и в сътрудничество със съответните членове; ж) определянето на реда за ротация на представителите на основните партньори в управителния съвет. Решенията по този въпрос се вземат само от представителите на основните партньори. Представителите на ръководителите нямат право на глас; з) уреждането на спорове в рамките на ИТДС/ДПНВС; и) предложенията до изпълнителния директор за промени в бюджетното разпределение в рамките на ИТДС/ДПНВС. 5. Правила: Всеки ръководен комитет приема свой процедурен правилник, основан на общ модел за всички ръководни комитети. 12. Система за технологично оценяване 1. През цялото съществуване на съвместното предприятие „Чисто небе 2“ е в действие независима система за технологично оценяване като хоризонтална дейност. Системата за технологично оценяване изпълнява следните задачи: а) наблюдение и оценка на екологичното и социалното въздействие на технологичните резултати, получени от отделните ИТДС и ДПНВС за всички дейности на „Чисто небе“, и по-специално количествено определяне на очакваните подобрения в общото равнище на шум, емисии на парникови газове и замърсители на въздуха от въздухоплавателния сектор за бъдещи сценарии в сравнение с базовите сценарии; б) предоставяне на обратна информация на ИТДС и ДПНВС, за да се даде възможност за оптимизиране на тяхната работа съобразно целите им; в) предоставяне на информация на управителния съвет чрез изпълнителния директор за екологичните и социалните въздействия на всички дейности на „Чисто небе“, за да може управителният съвет да предприеме всички необходими действия за оптимизиране на ползите от всички програми „Чисто небе“ спрямо общите цели на съответните програми; г) предоставяне на редовна информация посредством членовете, изпълнителния директор и останалите органи на съвместното предприятие относно въздействието на получените от ИТДС и ДПНВС технологични резултати. 2. Управителният орган на системата за технологично оценяване се председателства от изпълнителния директор. Неговият състав и процедурен правилник се приемат от управителния съвет по предложение на изпълнителния директор. 13. Научен комитет 1. Научният комитет се състои от не повече от 12 членове. Той избира свой председател измежду членовете си. 2. Членският състав осигурява балансирано представителство на световнопризнати експерти от академичните среди, промишлеността и регулаторните органи. Членовете на научния комитет като цяло трябва да притежават научната компетентност и експертния опит в съответната техническа област, които са необходими за изготвяне на научнообосновани препоръки към съвместното предприятие „Чисто небе 2“. 3. Управителният съвет установява критериите и процедурата за подбор на състава на научния комитет и назначава неговите членове. 4. Управителният съвет взема предвид потенциалните кандидати, предложени от групата на представителите на държавите. 5. Научният комитет изпълнява следните задачи: а) предоставя становища относно научните приоритети, които да бъдат отразени в работните планове; б) предоставя становища относно научните постижения, описани в годишния доклад за дейността. 6. Научният комитет заседава най-малко веднъж годишно. Заседанията се свикват от неговия председател. 7. Със съгласието на председателя научният комитет може да кани и други лица да присъстват на заседанията му. 8. Научният комитет приема свой процедурен правилник. 14. Група на представителите на държавите 1. Групата на представителите на държавите се състои от по един представител на всяка държава членка и на всяка държава, асоциирана към рамковата програма „Хоризонт 2020“. Тя избира свой председател измежду членовете си. 2. Групата на представителите на държавите заседава най-малко веднъж годишно. Заседанията се свикват от нейния председател. На заседанията присъстват изпълнителният директор и председателят на управителния съвет или техни представители. Председателят на групата на представителите на държавите може да кани други лица да присъстват като наблюдатели на нейните заседания, по-специално представители на регионални органи на Съюза и представители на сдружения на МСП. 3. Групата на представителите на държавите по-специално разглежда информация и представя становища по следните въпроси: а) напредъка в изпълнението на програмата на съвместното предприятие „Чисто небе 2“ и в постигането на неговите цели; б) актуализирането на стратегическата ориентация; в) връзките с рамковата програма „Хоризонт 2020“; г) работните планове; д) участието на МСП. 4. Групата на представителите на държавите също така предоставя информация на съвместното предприятие „Чисто небе 2“ и действа като свързващо звено с него по следните въпроси: а) състоянието на съответните национални или регионални програми за научни изследвания и иновации и установяване на възможни области на сътрудничество, включително за внедряване на технологии в областта на въздухоплаването; б) конкретни мерки, предприемани на национално или регионално равнище, по отношение на мероприятия за разпространение на информация, тематични технически семинари и комуникационни дейности. 5. Групата на представителите на държавите може да отправя по своя инициатива препоръки към съвместното предприятие „Чисто небе 2“ по технически, управленски и финансови въпроси, по-специално когато тези въпроси засягат национални или регионални интереси. Съвместното предприятие „Чисто небе 2“ информира групата на представителите на държавите относно последващите действия, предприети вследствие на тези препоръки. 6. Групата на представителите на държавите приема свой процедурен правилник. 15. Източници на финансиране 1. Съвместното предприятие „Чисто небе 2“ се финансира съвместно от Съюза и от частните членове и свързани с тях субекти чрез вноски, изплащани на траншове, и участие, изразяващо се в разходите, направени от тях за изпълнение на непреки действия, които разходи не подлежат на възстановяване от съвместното предприятие „Чисто небе 2“. 2. Административните разходи на съвместното предприятие „Чисто небе 2“ не надвишават 80 млн. евро и се покриват от вноски, разделени поравно на годишна основа между Съюза и частните членове на съвместното предприятие „Чисто небе 2“. Ако част от вноската за административните разходи не бъде използвана, тя може да бъде предоставена за покриване на оперативните разходи на съвместното предприятие „Чисто небе 2“. 3. Оперативните разходи на съвместното предприятие „Чисто небе 2“ се покриват от: а) финансова вноска от Съюза; б) нефинансови вноски от членовете, различни от Съюза, и свързаните с тях субекти, изразяващи се в разходите, направени от тях за изпълнението на непреки действия, като се припадне участието на съвместното предприятие „Чисто небе 2“ и всяко друго участие на Съюза в тези разходи. 4. Ресурсите на съвместното предприятие „Чисто небе 2“, вписани в неговия бюджет, се състоят от следните елементи: а) финансови вноски на членовете за административните разходи; б) финансови вноски на членовете за оперативните разходи; в) всякакви приходи, реализирани от съвместното предприятие „Чисто небе 2“; г) всякакви други финансови вноски, ресурси и приходи. Лихвата, начислена върху вноските, плащани за съвместното предприятие „Чисто небе 2“ от неговите членове, се счита за негов приход. 5. Всички ресурси на съвместното предприятие „Чисто небе 2“ и неговите дейности се използват за постигане на целите, посочени в член 2 от настоящия регламент. 6. Съвместното предприятие „Чисто небе 2“ е собственик на всички активи, създадени от него или прехвърлени му за изпълнението на неговите цели, посочени в член 2 от настоящия регламент. 7. Освен когато съвместното предприятие „Чисто небе 2“ е в процес на ликвидация съгласно клауза 24, надвишаващите разходите приходи не се изплащат на членовете на съвместното предприятие „Чисто небе 2“. 16. Разпределение на вноската на Съюза 1. Вноската на Съюза, предназначена за оперативни разходи, се разпределя, както следва: а) до 40 % от общия размер на финансирането от Съюза се разпределят за ръководителите и участващите техни свързани предприятия; б) до 30% от общия размер на финансирането от Съюза се разпределят за основните партньори и участващите техни свързани предприятия; в) поне 30% от общия размер на финансирането от Съюза се предоставят посредством конкурси и конкурентни процедури въз основа на покани за представяне на предложения и подаване на оферти. Особено внимание се обръща на осигуряването на подходящо участие на МСП. 2. Финансирането съгласно параграф 1 се разпределя след оценка от независими експерти на предложенията. 3. Индикативно разпределение на финансовото участие на Съюза по ИТДС, ДПНВС и ХД се съдържа в приложение III към настоящия регламент. 17. Финансови задължения 1. Финансовите ангажименти на съвместното предприятие „Чисто небе 2“ не могат да надвишават размера на финансовите средства, които са налични или са заделени за неговия бюджет от членовете му. 2. Поетите бюджетни задължения могат да се разделят на годишни вноски. Всяка година Комисията и съвместното предприятие „Чисто небе 2“ определят годишните вноски, като вземат под внимание напредъка в действията, за които се получава финансова помощ, прогнозираните потребности и наличния бюджет. Примерният график за определянето на отделните годишни вноски се съобщава на съответните получатели на средства от Съюза. 18. Финансова година Финансовата година започва на 1 януари и завършва на 31 декември. 19. Оперативно и финансово планиране 1. Изпълнителният директор представя за приемане от управителния съвет проект на многогодишен или годишен работен план, който включва подробна програма за научноизследователска и иновационна дейност, административни дейности и прогноза за съответните разходи. Проектът на работния план също така съдържа прогнозната стойност на вноските, дължими в съответствие с клауза 15, параграф 3, буква б). 2. Работният план се приема до края на годината, предхождаща годината на неговото изпълнение. Работният план се оповестява публично. 3. Изпълнителният директор изготвя проектобюджет за следващата година и го представя на управителния съвет за одобрение. 4. Бюджетът за определена година се приема от управителния съвет до края на предходната година. 5. Годишният бюджет се адаптира, за да се вземе предвид размерът на финансовото участие на Съюза, както е посочено в бюджета на Съюза. 20. Доклади за дейността и финансови отчети 1. Изпълнителният директор ежегодно докладва на управителния съвет за изпълнението на своите задължения в съответствие с финансовите правила на съвместното предприятие „Чисто небе 2“. До 15 февруари всяка година изпълнителният директор представя на управителния съвет за одобрение годишния доклад за дейността относно напредъка, постигнат от съвместното предприятие „Чисто небе 2“ през предходната календарна година, по-специално във връзка с работния план. Наред с другото този доклад включва информация относно следните въпроси: а) научни изследвания, иновации и други извършени дейности, както и съответните разходи; б) представените дейности, включително разбивка по видове участници (в това число МСП) и по държави; в) избраните за финансиране дейности, включително разбивка по видове участници (в това число МСП) и по държави, като се посочва приносът на съвместното предприятие „Чисто небе 2“ за отделните участници и действия. 2. Годишният доклад за дейността се оповестява публично след одобряване от управителния съвет. 3. Съвместното предприятие „Чисто небе 2“ ежегодно представя на Комисията доклади в съответствие с член 60, параграф 5 от Регламент (ЕС, Евратом) № 966/2012. 4. Счетоводните отчети на съвместното предприятие „Чисто небе 2“ се разглеждат от независим одитен орган, както е предвидено в член 60, параграф 5 от Регламент (ЕС, Евратом) № 966/2012. Счетоводните отчети на съвместното предприятие „Чисто небе 2“ не подлежат на проверка от страна на Сметната палата. 21. Вътрешен одит Вътрешният одитор на Комисията упражнява спрямо съвместното предприятие „Чисто небе 2“ същите правомощия като тези, които упражнява спрямо Комисията. 22. Отговорност на членовете и застраховка 1. Финансовата отговорност на членовете за дългове на съвместното предприятие „Чисто небе 2“ се ограничава до вече направената от тях вноска за административните разходи. 2. Съвместното предприятие „Чисто небе 2” сключва и поддържа подходяща застраховка. 23. Конфликт на интереси 1. Съвместното предприятие „Чисто небе 2“, неговите органи и персонал избягват всякакви конфликти на интереси при осъществяването на своите дейности. 2. Управителният съвет може да приеме правила за предотвратяване и управление на конфликти на интереси, приложими по отношение на неговите членове, органи и персонал. В тези правила се предвиждат мерки за избягване на конфликт на интереси за представителите на членовете, участващи в управителния съвет. 24. Ликвидация 1. Съвместното предприятие „Чисто небе 2“ прекратява дейността си в края на периода, определен в член 1 от настоящия регламент. 2. Процедурата по ликвидация се задейства автоматично, ако Комисията или всички частни членове се оттеглят от съвместното предприятие „Чисто небе 2“. 3. За осъществяване на производството за ликвидация на съвместното предприятие „Чисто небе 2“ управителният съвет назначава един или повече ликвидатори, които се съобразяват с решенията на управителния съвет. 4. Когато съвместното предприятие „Чисто небе 2“ е в ликвидация, неговите активи се използват за покриване на задълженията му и на разходите по неговата ликвидация. Всеки наличен излишък се разпределя между членовете, съществуващи към момента на ликвидацията, пропорционално на тяхната финансова вноска в съвместното предприятие „Чисто небе 2“. Всички такива излишъци, предоставени на Съюза, се връщат в бюджета на Съюза. 5. Въвежда се процедура ad hoc, за да се осигури подходящо управление на всяко сключено споразумение или решение, прието от съвместното предприятие „Чисто небе 2“, както и на всички договори за възлагане на обществени поръчки с по-голяма продължителност от срока на съществуването на съвместното предприятие „Чисто небе 2“. ПРИЛОЖЕНИЕ II Частни членове на съвместното предприятие „Чисто небе 2“ 1. РЪКОВОДИТЕЛИ: 1. AgustaWestland SpA и AgustaWestland Limited 2. Airbus SAS 3. Alenia Aermacchi SpA 4. Dassault Aviation SA 5. Deutsches Zentrum für Luft- und Raumfahrt (DLR) e.V. 6. EADS-CASA 7. Eurocopter SAS 8. Evektor 9. Fraunhofer Gesellschaft zur Förderung der angewandten Forschung e.V 10. Liebherr-Aerospace Lindenberg GmbH 11. MTU Aero Engines AG 12. Piaggio Aero Industries 13. Rolls-Royce Plc. 14. SAAB AB 15. Safran SA 16. Thales Avionics SAS 2. асоциирани членове Списък на асоциираните членове на съвместното предприятие „Чисто небе“ съгласно Регламент (ЕО) № 71/2008, които членуват и в съвместното предприятие „Чисто небе 2“ съгласно настоящия регламент до приключване на техните действия, започнали съгласно Регламент (ЕО) № 71/2008[23]. 1. Fiber Optic Sensors and Sensing Syst. (FOS&S) 2. LMS International NV 3. Micromega Dynamics 4. EPFL Ecole Polytechnique Lausanne 5. ETH Zurich 6. Huntsman Advanced Materials 7. RUAG Schweiz AG 8. University of Applied Sciences NW Switzerland (FHNW) 9. ATG Akustik Technologie Goettingen 10. DIEHL Aerospace 11. DLR 12. EADS Deutschland GmbH 13. HADEG Recycling GmbH 14. MTU Aero Engines 15. Aeronova Aerospace SAU 16. Aeronova Engineering Solutions 17. Aeronova Manufacturing Engineering 18. ITP 19. EADS France 20. ONERA 21. Zodiac ECE 22. Zodiac Intertechnique 23. Zodiac Aerazur 24. HAI 25. IAI 26. Aerosoft 27. Avio 28. CIRA 29. CSM 30. DEMA 31. FOX BIT 32. IMAST 33. Piaggio Aero Industries 34. Politecnico di Torino 35. Universita degli Studi Di Napoli “Federico II” Polo delle Scienze e della Tecnologia 36. Selex ES 37. SICAMB SPA 38. Univesità di Bologna 39. Università degli Studi di Pisa 40. ATR 41. ELSIS 42. University of Malta 43. Aeronamic 44. Airborne Technology Centre 45. KIN Machinebouw B.V. 46. Eurocarbon 47. Fokker Aerostructures B.V[24]. 48. Fokker Elmo 49. Green Systems for Aircraft Foundation (GSAF) 50. Igor Stichting IGOR 51. Microflown Technologies 52. NLR 53. Stichting NL Cluster for ED 54. Stichting NL Cluster for SFWA 55. Sergem Engineering 56. GKN Aerospace Norway[25] 57. TU Delft 58. Universiteit Twente 59. PZL - Swidn 60. Avioane Craiova 61. INCAS 62. Romaero 63. Straero 64. GKN Aerospace Sweden AB[26] 65. CYTEC[27] 66. Cranfield University 67. QinetiQ 68. University of Nottingham ПРИЛОЖЕНИЕ III Индикативно разпределение на финансовото участие на Съюза по ИТДС, ДПНВС и ХД || 100 % ДПНВС || Големи пътнически въздухоплавателни средства || 32 % Регионални въздухоплавателни средства || 6 % Роторни въздухоплавателни средства || 12 % ИТДС || Корпуси || 19 % Двигатели || 17 % Системи || 14 % Хоризонтални дейности || Система за технологично оценяване || 1 % от горепосочените стойности за ИТДС/ДПНВС Хоризонтална дейност „Екопроектиране“ || 2 % от горепосочените стойности за ИТДС/ДПНВС Хоризонтална дейност „Малки въздухоплавателни средства“ || 3% от горепосочените стойности за ИТДС/ДПНВС ЗАКОНОДАТЕЛНА ФИНАНСОВА ОБОСНОВКА 1. РАМКА НА ПРЕДЛОЖЕНИЕТО/ИНИЦИАТИВАТА 1.1. Наименование на предложението/инициативата 1.2. Съответни области на политиката в структурата на УД/БД 1.3. Естество на предложението/инициативата 1.4. Цели 1.5. Мотиви за предложението/инициативата 1.6. Срок на действие и финансово отражение 1.7. Предвидени методи на управление 2. МЕРКИ ЗА УПРАВЛЕНИЕ 2.1. Правила за мониторинг и докладване 2.2. Система за управление и контрол 2.3. Мерки за предотвратяване на измами и нередности 3. ОЧАКВАНО ФИНАНСОВО ОТРАЖЕНИЕ НА ПРЕДЛОЖЕНИЕТО/ИНИЦИАТИВАТА 3.1. Съответни функции от многогодишната финансова рамка и разходни бюджетни редове 3.2. Очаквано отражение върху разходите 3.2.1. Обобщение на очакваното отражение върху разходите 3.2.2. Очаквано отражение върху бюджетните кредити за съвместното предприятие „Чисто небе 2“ 3.2.3. Очаквано отражение човешките ресурси на съвместното предприятие „Чисто небе 2“ 3.2.4. Съвместимост с настоящата многогодишна финансова рамка 3.2.5. Участие на трети страни във финансирането 3.3. Очаквано отражение върху приходите ЗАКОНОДАТЕЛНА ФИНАНСОВА ОБОСНОВКА 1. РАМКА НА ПРЕДЛОЖЕНИЕТО/ИНИЦИАТИВАТА 1.1. Наименование на предложението/инициативата Предложение за Регламент на Съвета относно съвместното предприятие „Чисто небе 2“. 1.2. Съответни области на политиката в структурата на УД/БД[28] Област на политиката: 08 — Научни изследвания и иновации Дейност: „Хоризонт 2020“ 1.3. Естество на предложението/инициативата ¨ Предложението/инициативата е във връзка с нова дейност ¨ Предложението/инициативата е във връзка с нова дейност след пилотен проект/подготвителна дейност[29] X Предложението/инициативата е във връзка с продължаване на съществуваща дейност ¨ Предложението/инициативата е във връзка с дейност, пренасочена към нова дейност 1.4. Цели 1.4.1. Многогодишни стратегически цели на Комисията, за чието изпълнение е предназначено предложението/инициативата Основната цел е да се повишат конкурентоспособността и екологичните характеристики на европейските въздухоплавателни технологии в съответствие с целите на стратегията „Европа 2020“, Бялата книга за транспорта и предизвикателството „Транспорт“ по „Хоризонт 2020“. 1.4.2. Конкретни цели и съответни дейности във връзка с УД/БД Конкретни цели Съвместното предприятие „Чисто небе 2“ има следните цели: 1. Да допринесе за завършването на научноизследователските дейности, започнати съгласно Регламент (ЕО) № 71/2008, и за изпълнението на Регламент (ЕС) № .../2013 на Европейския парламент и на Съвета от ... 2013 г. за установяване на рамковата програма „Хоризонт 2020“, и по-специално по предизвикателството „Интелигентен, екологосъобразен и интегриран транспорт“ от стълба „Обществени предизвикателства“ съгласно Решение (ЕС) № .../2013/ЕС [на Съвета от... 2013 г. за установяване на специфичната програма „Хоризонт 2020“]. 2. Да допринесе за постигането на целите на съвместната технологична инициатива „Чисто небе 2“ и по-специално да бъдат интегрирани, демонстрирани и утвърдени технологии, способни да: а) повишат горивната ефективност на въздухоплавателните средства, като по този начин емисиите на CO2 се намалят с 20 до 30 % в сравнение с въздухоплавателни средства на съвременно техническо равнище, влизащи в експлоатация от 2014 г. нататък; б) намалят с 20 до 30 % емисиите на NOx и шумовите емисии на въздухоплавателните средства в сравнение с въздухоплавателни средства на съвременно техническо равнище, влизащи в експлоатация от 2014 г. нататък. Тези цели следва да бъдат постигнати до 2024 г. Съответни дейности във връзка с УД/БД Наименование: 08 — Научни изследвания и иновации 1.4.3. Очаквани резултати и отражение Да се посочи въздействието, което предложението/инициативата следва да окаже по отношение на бенефициерите / целевите групи. Заинтересованите лица в областта на въздухоплаването ще могат да работят съвместно, което ще доведе до положително въздействие върху околната среда и напредък в развитието на пазара. Въздухоплавателната промишленост ще повиши своята конкурентоспособност. Инициативата ще създаде подходяща динамика за стабилен растеж по отношение на ползите за обществото и икономическия растеж. Тя ще осигури продължаване на програмата „Чисто небе 1“, която следва да приключи през 2017 г. Предвиденият бюджет на „Чисто небе 2“ ще бъде допълнен от по-големи частни инвестиции в научните изследвания и ще действа като катализатор за съществени инвестиции в нови поколения екологосъобразни въздухоплавателни средства, двигатели и системи. 1.4.4. Показатели за резултатите и за отражението Да се посочат показателите, които позволяват да се проследи изпълнението на предложението/инициативата. Наблюдението и оценката на напредъка на съвместното предприятие „Чисто небе 2“ ще се осъществява както от външни, така и от вътрешни органи. Вътрешното наблюдение на напредъка ще се осъществява на първо място от програмната служба на съвместното предприятие. Като допълнителна мярка, СП ще извършва технически прегледи заедно с независими външни експерти на годишна основа. Освен това научният комитет ще анализира резултатите от прегледите и ще дава становището си. Наблюдението на напредъка ще се осъществява, като се използва добре определен набор от ключови показатели за изпълнението по технически, управленски и финансови въпроси, като например изпълнение на бюджета, брой искове за обезщетение, срок за плащане и срок за отпускане на безвъзмездни средства и т.н. Що се отнася до сегашната програма „Чисто небе“, важен инструмент за измерване на въздействието ще бъде системата за технологично оценяване. Външната оценка за цялата програма ще бъде организирана от Европейската комисия и ще се извършва от независими експерти. 1.5. Мотиви за предложението/инициативата 1.5.1. Нужди, които трябва да бъдат задоволени в краткосрочен или дългосрочен план Необходима е пълната ангажираност на всички страни. Частните членове, подкрепили предложението за „Чисто небе 2“, вече са подписали писмо за намерения. 1.5.2. Добавена стойност от намесата на ЕС Технологичните компетенции в сектора на въздухоплаването са високоспециализирани, допълват се взаимно и са географски разпределени по цялата територия на Европа. Поради това мащабът и обхватът на научноизследователската програма за екологизиране на въздухоплаването надхвърлят границите и капацитета на отделните държави членки както по отношение на финансовите ангажименти, така и на капацитета за научни изследвания. Националните програми не са в състояние да се справят изцяло с големите технологични предизвикателства поради паневропейския характер на въздухоплавателната промишленост. Само широкомащабна, добре структурирана и целенасочена програма за научни изследвания е в състояние да стимулира необходимите технологични пробиви. 1.5.3. Изводи от подобен опит в миналото Съвместното предприятие „Чисто небе“ беше създадено от Съвета през 2007 г. в отговор на необходимостта от намаляване на въздействието на нарастващото въздушно движение върху околната среда. Установена беше категорична необходимост от намаляване на емисиите от въздухоплавателни средства. Тези цели, чието изпълнение е предвидено за 2017 г., са в основата на програмата за научни изследвания „Чисто небе 1“. Постигнатите досега технологични подобрения водят до намаление с 20 % на емисиите на CO2. Съвместното предприятие „Чисто небе“ успя да привлече за широко участие на високо равнище всички основни заинтересовани страни, включително голям брой МСП. Още от създаването си съвместното предприятие „Чисто небе“ успешно стимулира напредъка по стратегическите цели за опазване на околната среда. 1.5.4. Съгласуваност и евентуална синергия с други актове По отношение на съгласуваността с програмите на държавите членки „Чисто небе 2“ позволява стабилно участие поради дългосрочния си характер и силния ангажимент от страна на промишления сектор, а също и поради прякото участие на държавите членки чрез обединени в група представители, които са свързващо звено за обмен на информация. В допълнение участието на промишлени, национални и регионални представители в определянето на програмата гарантира максимална степен на синергия чрез обратната информация, която те ще предоставят на своите национални и регионални органи. Очакваният стимулиращ ефект на „Чисто небе 2“ следва да доведе поне до информираност и евентуално до частично преориентиране на програми за подкрепа на национално равнище и на равнището на ЕС. 1.6. Срок на действие и финансово отражение X Предложение/инициатива с ограничен срок на действие – X Предложението/инициативата е в сила от 01.01.2014 г. до 31.12.2024 г. – X Финансово отражение от 2014 до 2020 г. (бюджетни кредити за поети задължения) – X Финансово отражение от 2014 до 2024 г. (бюджетни кредити за плащания) ¨ Предложение/инициатива с неограничен срок на действие – Осъществяване с период на започване на дейност от ГГГГ до ГГГГ, – последван от функциониране с пълен капацитет. 1.7. Предвидени методи на управление[30] ¨ Пряко управление от Комисията чрез: – ¨ изпълнителни агенции – ¨ Споделено управление с държавите членки – X Непряко управление чрез делегиране на задачи по изпълнението на: – ¨ международни организации и агенциите им (да се уточни); – ¨ ЕИБ и Европейският инвестиционен фонд; – X органи, посочени в член 209 от Финансовия регламент; – ¨ публичноправни органи; – ¨ частноправни органи със задължение за обществена услуга, доколкото тези органи предоставят подходящи финансови гаранции; – ¨ органи, уредени в частното право на държава членка, на които е възложено осъществяването на публично-частно партньорство и които предоставят подходящи финансови гаранции; – ¨ лица, натоварени с изпълнението на специфични дейности в областта на ОВППС по силата на дял V от ДЕС и посочени в съответния основен акт. Забележки неприложимо 2. МЕРКИ ЗА УПРАВЛЕНИЕ 2.1. Правила за мониторинг и докладване Да се посочат честотата и условията. Съвместното предприятие „Чисто небе 2“ ще бъде наблюдавано чрез непреки контакти и както е предвидено в клаузи 6 и 20 от устава. В качеството си на орган за публично-частнo партньорство (ПЧП) по член 209 от Финансовия регламент СП „Чисто небе 2“ функционира съгласно строги правила за наблюдение. Наблюдението се осъществява чрез: —надзор от страна на управителния съвет; —междинни и окончателни оценки от външни експерти (веднъж на всеки 3 години и в края на програмата — под надзора на Комисията). 2.2. Работен план и годишен доклад за дейността на СП. Система за управление и контрол 2.2.1. Рамка за вътрешен контрол Чрез оправомощения разпоредител с бюджетни кредити Комисията ще гарантира, че правилата, приложими към СП „Чисто небе 2“, изцяло отговарят на изискванията на членове 60 и 61 от Финансовия регламент. Договореностите за наблюдение на СП „Чисто небе 2“, включително членството в управителния съвет, и редът за докладване ще гарантират, че службите на Комисията могат да задоволят изискванията за отчетност както пред колегиума, така и пред бюджетния орган. Рамката за вътрешен контрол на СП „Чисто небе 2“ се основава на: — прилагането на стандартите за вътрешен контрол, осигуряващи гаранции, които да са поне еквивалентни на тези на Комисията; — процедури за подбор на най-добрите проекти чрез независима оценка и за превръщането им в правни инструменти; — управление на проекти и договори през целия жизнен цикъл на всеки проект; — предварителни проверки на 100 % от исковете, включително получаване на одиторски сертификати и предварително сертифициране на методите за изчисляване на разходите; — последващи одити върху извадка от искове като част от последващите одити по „Хоризонт 2020“; —научна оценка на резултатите от проектите. Бяха въведени различни мерки за ограничаване на неизбежния риск от конфликт на интереси в рамките на СП „Чисто небе 2“, които по-конкретно включват определяне на равен брой гласове за Комисията и за промишлените партньори в управителния съвет, избор на директора от управителния съвет въз основа на предложение от Комисията, независимост на служителите, оценяване от независими експерти въз основа на публикуваните критерии за подбор заедно с механизми за обжалване и изчерпателни декларации за всички интереси. Установяването на етични и организационни ценности ще бъде една от ключовите роли на СП и ще бъде наблюдавано от Комисията. Звеното за вътрешен одит на СП ще оценява качеството на системите за контрол чрез предоставяне на независими становища. 2.2.2 Разходи за проверките и ползи от тях Вътрешният одитор на Комисията упражнява спрямо съвместното предприятие същите правомощия като тези, които упражнява спрямо Комисията. Освен това управителният съвет може да вземе мерки, ако е необходимо, за създаването на звено за вътрешен одит на съвместното предприятие. От изпълнителния директор на СП „Чисто небе 2“ като разпоредител с бюджетни кредити ще се изисква да въведе икономически ефективна система за вътрешен контрол и управление. Той ще бъде длъжен да докладва на Комисията относно приетата рамка за вътрешен контрол. Комисията ще наблюдава риска от неизпълнение чрез системата за докладване, която ще разработи, както и чрез проследяване на резултатите от последващите одити на получателите на средства на ЕС от СП „Чисто небе 2“ като част от последващите одити, обхващащи цялата програма „Хоризонт 2020“. Установената система за контрол ще трябва да вземе предвид категоричното мнение на получателите на средства от ЕС и у законодателния орган, че тежестта, породена от контрола, необходим за постигане на грешка в границите на 2 %, е станала прекомерна. Това крие опасност програмата на Съюза за научни изследвания да изгуби от своята привлекателност, което да се отрази отрицателно на научните изследвания и иновациите в ЕС. Европейският съвет от 4 февруари 2011 г. заключи, че е „от решаващо значение инструментите на ЕС за стимулиране на научноизследователската и развойната дейност и иновациите да бъдат опростени, за да се улесни тяхното използване от най-добрите учени и най-новаторските дружества, по-специално като между съответните институции бъде договорен нов баланс между доверие и контрол и между поемане и избягване на рискове“ (вж. EUCO 2/1/11 REV1, Б